Michael Chekhov
Michael Chekhov, 1891-1955, russisk skuespiller, instruktør og pædagog. C, der var nevø til Anton Tjekhov, spillede fra 1911-28 på Moskva Kunstnerteater (MXAT) og blev en original arvtager til Stanislavskijs teateridéer. Med sine energibetonede øvelser for skuespillerne bidrog han til en udvidet forståelse af skuespillerkroppens indre og ydre rytmik, sammenfattet i den såkaldte psykologiske gestus. C var også optaget af antroposoffen Rudolf Steiners idéer og udviklede tanker om åndelig reinkarnation og karma. Disse tanker vendte C tilbage til i flere omgange. I 1928 blev hans organiske kunstsyn dog for ‘mystisk’ for det kommunistiske styre; han måtte forlade landet og søgte herefter at nå et gennembrud i forskellige europæiske teatersammenhænge. Han blev pædagog for skuespillere i Litauen, iscenesatte Wagners Parsifal 1934 i Riga og gæstespillede i Tyskland og Paris. 1930-38 ledede han en teaterskole i Dartington Hall, England, hvor hans elev Deirdre Hurst du Prey 1936 begyndte en transskription af alle hans lektioner frem til 1942. I 1938 emigrerede C til USA, hvor han samarbejdede med skuespillere og pædagoger fra Actors Studio og derved bidrog til den amerikanske udgave af Stanislavskijsystemet, The Method. I Hollywood blev han fra 1942 en betydningsfuld pædagog for skuespillere som Gregory Peck, Anthony Quinn og Marilyn Monroe. I USA medvirkede C i flere film, bl.a. i Alfred Hitchcocks Spellbound 1945. 

Bibliografi: Chekhov, M To the Actor 1953 (Til skuespilleren 1997) & Lessons for the Professional Actor. From a collection of notes transcribed and arranged by Deirdre Hurst du Prey 1985; Black, LC Mikhail Chekhov as actor, director, and teacher 1987. 